Informácia o priebehu a výsledkoch pracovnej návštevy predsedu vlády Švédskeho kráľovstva Fredrika Reinfeldta  na Slovensku 23.2.2009 

Dňa 23. 2. 2009 uskutočnil pracovnú návštevu Slovenskej republiky predseda švédskej vlády Fredrik Reinfeldt, počas ktorej sa stretol s predsedom vlády SR Robertom Ficom. Švédsky premiér úvodom vyjadril sústrasť rodinám obetí dopravného nešťastia na železničnom priecestí v Polomke. Na stretnutí premiérov dominovala téma hospodárskej a finančnej krízy, predovšetkým problémy oboch krajín v automobilovom priemysle. Po skončení rokovania poskytol F. Reinfeldt  rozhovor pre televíznu stanicu TA3.

Finančná a hospodárska kríza – obe strany považujú za dôležitú  koordináciu krokov na národnej, európskej a medzinárodnej úrovni. Vymenili si skúsenosti z prijímania opatrení oboch vlád v boji so súčasnou hospodárskou krízou. V dôsledku globalizácie a prepojenosti svetovej ekonomiky nemôže pred ňou zostať uchránená žiadna krajina. V oboch krajinách sa podarilo zastabilizovať bankový sektor, ktorý sa vyznačuje relatívne nízkou zadĺženosťou obyvateľstva a vysokým zabezpečením návratnosti úverov a hypoték zo strany bánk. Podľa švédskeho premiéra F. Reinfeldta sa Švédsko bude v čase svojho predsedníctva v 2. polroku 2009 snažiť zmierniť dôsledky finančnej krízy. Medzi najdôležitejšie aspekty v boji proti prehlbovaniu krízy budú patriť zdravé verejné výdavky, vyhýbanie sa vysokým deficitom a krokom, ktoré by sa dali označiť za protekcionizmus. Dôležitým odvetvím priemyslu, ťažko postihnutým krízou je aj automobilový priemysel. Slovenská strana požiadala o prijatie súboru opatrení na európskej úrovni pre pomoc tomuto sektoru a o podporu slovenského návrhu, ktorý pozostáva z troch základných bodov – 1. európske odporúčanie pre podporu obmeny vozového parku, 2. pružnejšiu podporu Európskej investičnej banky (EIB) týmto schémam a 3. pružnejšie narábanie s prostriedkami  Globalizačného fondu. K situácii v automobilke SAAB švédska vláda čaká na vypracovanie trvalo udržateľného plánu zo strany samotnej automobilky a jej matky General Motors. Bez takéhoto konkrétneho plánu nie je švédska vláda ochotná vydať štátne záruky na pôžičku EIB pre SAAB. Švédska vláda sa odmieta stať vlastníkom SAAB, čo odráža aj názory širokej verejnosti, ktorá uprednostňuje investície do sociálnej oblasti na rozdiel od podpory neperspektívnej výroby. K celkovej situácii v automobilovom priemysle švédsky premiér upozornil na dlhodobo výrazne prevládajúcu ponuku nad dopytom automobilov v celosvetovom meradle. V tejto súvislosti budeme svedkami znižovania výroby, ktorá sa dotkne aj európskych výrobcov. 

Energetická bezpečnosť – Slovenská strana požiadala o podporu slovenských návrhov na doplnenie zoznamu energetických projektov predložených Európskou komisiou 18.2.2009, ktorý považuje za dobrý základ pre konštituovanie spoločnej energetickej politiky. Dôležité je navýšiť finančné prostriedky pre projekty plynárenského prepojenia medzi Slovenskom a Maďarskom, medzi Slovenskom a Rakúskom a pre projekty reverzného chodu medzi Slovenskom a Českou republikou a doplniť aj prepojenie cezhraničných elektrizačných sústav, a to o projekty prepojení medzi Slovenskom a Maďarskom. Premiér F. Reinfeldt potvrdil zaradenie energetickej bezpečnosti medzi dôležité otázky, ktorým sa nastupujúce švédske predsedníctvo bude intenzívne venovať.  Slovenská strana prejavila záujem o spoluprácu so švédskou stranou v oblasti využívania alternatívnych zdrojov energie a v oblasti jadrovej energetiky. 

Energeticko – klimatický balíček  - Švédske predsedníctvo čaká v tejto oblasti náročná úloha dosiahnuť koordinovaný postup EÚ a následne kompromis medzinárodného spoločenstva na rokovaniach o klimatických zmenách v Kodani v decembri 2009. Premiér R. Fico uistil partnera o konštruktívnom prístupe Slovenska k budovaniu spoločnej pozície EÚ, ktorej pevné základy boli vytvorené na Európskej rade v decembri 2008. Obaja premiéri sa v tomto kontexte dotkli aj perspektív rozvoja jadrovej energetiky a konštatovali, že tento spôsob výroby energie umožňuje napĺňať ciele stanovené v oblasti znižovania emisií CO2. Slovensko prejavilo záujem o vyspelé švédske technológie a know-how v oblastiach, kde Švédsko patrí k svetovej špičke, napríklad vo vodnom hospodárstve či pri využívaní obnoviteľných zdrojov energie. Premiér R. Fico ocenil ambiciózne ciele Švédska idúce nad rámec európskej dohody (pozn.: do roku 2020 dosiahnuť: 50% energie z obnoviteľných zdrojov; 10% energie z obnoviteľných zdrojov v doprave; 20% zvýšenie energetickej efektívnosti a 40% zníženie emisií skleníkových plynov), avšak konštatoval, že SR vzhľadom na svoje zložité energetické dedičstvo nemôže v tejto oblasti pokračovať tak rýchlo ako švédska strana. 

Lisabonská zmluva - premiér F. Reinfeldt potvrdil pripravenosť švédskeho predsedníctva na operatívne riešenie výziev spojených s potrebou okamžitej implementácie Lisabonskej zmluvy v prípade úspešného referenda v Írsku v októbri 2009. Ihneď po voľbách do Európskeho parlamentu je Švédsko pripravené začať neformálne konzultácie (v spolupráci s Českou republikou) so všetkými členskými krajinami EÚ o zostavení budúcej Európskej komisie, pričom sa zatiaľ budú musieť brať do úvahy oba scenáre – podľa zmluvy z Nice aj podľa budúcej Lisabonskej zmluvy. Obe krajiny vyjadrili podporu budovaniu EK na princípe jedna členská krajina – jeden komisár. Premiér F. Reinfeldt potvrdil úvahy o zmenách termínov Európskych rád počas švédskeho predsedníctva – pôvodne na november plánované zasadnutie Európskej rady by sa malo konať 29. – 30. 10. 2009 a decembrové už 10. – 11. 12. 2009 (kvôli termínu Kodanského klimatického summitu). 

Štokholmský program – vypracovanie európskych pravidiel v oblasti migrácie a azylovej politiky je jednou z priorít švédskeho predsedníctva v EÚ. V roku 2010 vyprší impelementácia tzv. Haagskeho programu, na ktorý by mal tzv. Štokholmský program nadväzovať. Ambíciou švédskeho predsedníctva bude dosiahnuť dohodu o legálnej migrácii do EÚ, ktorá bude v budúcnosti čím ďalej tým viac konfrontovaná nedostatkom pracovnej sily v dôsledku negatívnych demografických kriviek. Popri zavedení transparentnej migračnej politiky sa  Švédsko bude snažiť sprísňovať aj boj proti ilegálnej migrácii na európskej úrovni. Podrobné rokovania k tejto otázke sa uskutočnili počas pracovnej návštevy švédskeho ministra pre migračnú a azylovú politiku T. Billströma v SR dňa 17. 2. 2009. 

Prijatie Euro v SR – slovenská strana informovala o prístupovom procese do Eurozóny a o prvotných pozitívnych skúsenostiach z fungovania novej meny v krajine. Švédska strana zablahoželala slovenskej strane k úspešnému zavŕšeniu prístupového procesu vstupu do Eurozóny a vyzdvihla zavedenie eura na Slovensku ako významného stabilizujúceho faktoru pre slovenskú ekonomiku v časoch finančnej a hospodárskej krízy. V súčasnosti nie je otázka prístupu Švédska do eurozóny aktuálna, pretože zatiaľ neexistuje konsenzus hlavných politických strán vo Švédsku. Nevylúčil však možnosť zmeny okolností v prípade kladného rozhodnutia Dánska o pripojení sa k Eurozóne. 

Rozširovanie EÚ – obe krajiny sú aktívnymi zástancami európskej integrácie, ktorú vnímajú ako proces zjednocovania Európy. Prístupový proces musí byť transparentný  a integračné ambície ktorejkoľvek krajiny geopoliticky prislúchajúcej k európskemu kontinentu by mali byť limitované jedine splnením kodanských kritérií.

Bilaterálna spolupráca –  partneri konštatovali dobrú základňu spolupráce a kontaktov medzi SR a Švédskom na najvyššej, vládnej i rezortnej úrovni. Švédska strana potvrdila  záujem SR o ďalšie prehlbovanie vzájomnej hospodárskej spolupráce a vyzdvihla významné postavenie Švédska v zahraničnom obchode SR. Premiér R. Fico ocenil pôsobenie viac ako 50 švédskych firiem v slovenskej ekonomike, ktoré vytvárajú vyše 3500 pracovných miest. 
Zároveň vyjadril nádej, že Slovensko aj naďalej zostane atraktívnou krajinou pre švédskych investorov. Na oboch stranách bol tlmočený záujem o aktívnu komunikáciu medzi regiónmi Slovenska a Švédska, kde je možné najefektívnejšie vytypovať konkrétne možnosti spolupráce. Bola zdôraznená potreba zefektívnenia spolupráce v oblasti cestovného ruchu. Slovenská strana vyjadrila záujem privítať väčší počet turistov zo Švédska na Slovensku. S týmto cieľom Slovensko otvorí svoj národný stánok na významnom turistickom veľtrhu v Göteborgu  v marci 2009. Slovenská strana požiadala švédsku stranu o podporu svojej kandidatúry na sídlo Agentúry pre spoluprácu regulačných orgánov v oblasti energetiky (ACER - Agency for the Cooperation of Energy Regulators).

Záver:

1/ Premiéri si vymenili názory na agendu EÚ, najmä v otázkach energeticko-klimatického balíčka a Lisabonskej zmluvy. Premiér R. Fico vyjadril plnú podporu prioritám švédskeho predsedníctva a povzbudil švédsku stranu k aktívnym krokom na zmierňovanie hospodárskej krízy. V oblasti bilaterálnej spolupráce bola pozitívne hodnotená bezproblémová úroveň vzťahov s dobrým potenciálom rastu v obchodno-ekonomickej oblasti.  

2/ Premiéri sa zhodli, že je dôležitá koordinácia krokov na národnej, európskej a medzinárodnej úrovni k zmierneniu dopadu globálnej ekonomickej krízy. Švédsko počas predsedníctva v EÚ v 2. polroku 2009 bude v boji proti následkom krízy presadzovať zdravé verejné výdavky, vyrovnané rozpočty členských krajín EÚ a vylúčenie protekcionistických snáh niektorých členských krajín EÚ.

3/  V súvislosti s krízou postihnutým automobilovým priemyslom predseda vlády SR R. Fico požiadal partnera o podporu Švédska pri schvaľovaní slovenského návrhu opatrení tomuto sektoru na európskej úrovni. Švédska vláda je ochotná vydať štátne záruky na pôžičku Európskej investičnej banky pre SAAB až po predložení trvalo udržateľného plánu rozvoja zo strany firmy.